CELEX: 
Language: lv
Date: 2019-03-07 00:00:00
Title: KOMISIJAS DELEĢĒTĀ REGULA (ES) …/.. ar ko groza Eiropas Parlamenta un Padomes Regulu (ES) Nr. 540/2014 par mehānisko transportlīdzekļu skaņas līmeni un rezerves trokšņa slāpēšanas sistēmām

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Hibrīdelektriskie transportlīdzekļi un pilnībā elektriski transportlīdzekļi, kurus sauc arī par klusiem autotransporta līdzekļiem (QRTV), ir videi draudzīgāki, jo ir ievērojami klusāki nekā transportlīdzekļi, kas aprīkoti ar iekšdedzes motoru. Minētā samazinājuma dēļ ir zudis svarīgs skaņas signāla avots, ar kuru neaizsargātākie satiksmes dalībnieki (parasti vājredzīgas personas vai riteņbraucēji) tika brīdināti par transportlīdzekļa tuvošanos, klātbūtni vai braukšanas uzsākšanu.
            
            
               M un N kategorijas transportlīdzekļiem piemērojamās tipa apstiprināšanas prasības par skaņas emisijām ir noteiktas Regulā (ES) Nr. 540/2014
                  1
               . Minētajā regulā ir noteikts arī skaņas emisiju prasību minimums tādas transportlīdzekļu akustiskās brīdināšanas sistēmas (AVAS) uzstādīšanai QRTV, kuras nolūks ir brīdināt neaizsargātākos satiksmes dalībniekus par drošības apdraudējumu, ko rada šāda transportlīdzekļa klātbūtne. Minētās prasības jau ir noteiktas tādā pašā līmenī ANO Noteikumos Nr. 138 par QRTV apstiprināšanu
                  2
               . 
            
            
               Tagad ir nepieciešamas atjaunināt Regulā (ES) Nr. 540/2014 noteiktās AVAS prasības, ņemot vērā ANO Noteikumu Nr. 138 01. sērijas grozījumus, lai, aizliedzot AVAS pauzes funkciju, uzlabotu neaizsargātāko satiksmes dalībnieku drošību. Vienlaikus Komisija izpildīs ANO EEK 1958. gada nolīguma, kuram Savienība ir pievienojusies, leģislatīvo pienākumu par to AVAS prasību piemērošanu, kas noteiktas ANO Noteikumu Nr. 138 01. sērijas grozījumos.
            
            
               Šā tiesību akta mērķis ir attiecībā uz AVAS tehniskajām prasībām grozīt Regulas (ES) Nr. 540/2014 VIII pielikumu, atsaucoties uz ANO Noteikumu Nr. 138 01. sērijas grozījumiem.
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Sagatavojot šo aktu, Komisija ekspertu līmenī atbilstīgi apspriedās arī ar attiecīgajām rūpniecības nozares ieinteresētajām personām, sociālajiem partneriem un dalībvalstu ekspertiem.
            
            
               Par šo tiesību aktu ir notikusi sabiedriskā apspriešana Labāka regulējuma portālā no 2018.gada 13. decembra līdz 2019. gada 10. janvārim; tika saņemta viena pozitīva atsauksme, kas ir ņemta vērā.
            
            
               Turklāt ES TBT paziņojums par šo tiesību aktu bija publicēts PTO vietnē no 2018. gada 13. decembra līdz 2019. gada 11. februārim; atsauksmes netika saņemtas.
            
            
               3.DELEĢĒTĀ AKTA JURIDISKIE ASPEKTI
            
            
               (a)Juridiskais pamats
            
            
               Šā deleģētā akta juridiskais pamats ir 9. pants Eiropas Parlamenta un Padomes 2014. gada 16. aprīļa Regulā (ES) Nr. 540/2014 par mehānisko transportlīdzekļu skaņas līmeni un rezerves trokšņa slāpēšanas sistēmām, un ar ko groza Direktīvu 2007/46/EK un atceļ Direktīvu 70/157/EEK.
            
            
               (b)Juridisko instrumentu izvēle
            
            
               Regulas (ES) Nr. 540/2014 grozīšanai piemērotākais instruments ir regula.
            
            
               KOMISIJAS DELEĢĒTĀ REGULA (ES) …/..
            
            
               (7.3.2019),
            
            
               ar ko groza Eiropas Parlamenta un Padomes Regulu (ES) Nr. 540/2014 par mehānisko transportlīdzekļu skaņas līmeni un rezerves trokšņa slāpēšanas sistēmām
            
            
               (Dokuments attiecas uz EEZ)
            
         
         
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes 2014. gada 16. aprīļa Regulu (ES) Nr. 540/2014 par mehānisko transportlīdzekļu skaņas līmeni un rezerves trokšņa slāpēšanas sistēmām, un ar ko groza Direktīvu 2007/46/EK un atceļ Direktīvu 70/157/EEK
                  3
               , un jo īpaši tās 8. panta otro daļu un 9. pantu,
            
            
               tā kā:
            
            
               (1)Ar Regulu (ES) Nr. 540/2014 ir noteiktas prasības visu M kategorijas (transportlīdzekļi, ko izmanto pasažieru pārvadāšanai) un N kategorijas (transportlīdzekļi, ko izmanto kravu pārvadāšanai) jaunu transportlīdzekļu ES tipa apstiprināšanai attiecībā uz to skaņas līmeni. Ar minēto regulu ir noteikti pasākumi saistībā ar tādu transportlīdzekļu akustisko brīdināšanas sistēmu (AVAS) hibrīdelektriskiem transportlīdzekļiem un pilnībā elektriskiem transportlīdzekļiem, kuras nolūks ir neaizsargātāko satiksmes dalībnieku brīdināšana.
            
            
               (2)Lai ņemtu vērā detalizētās prasības par AVAS, būtu jāpārskata Eiropas Parlamenta un Padomes Direktīvas 2007/46/EK
                  4
                I pielikumā noteiktais informācijas dokuments saistībā ar transportlīdzekļa ES tipa apstiprināšanu attiecībā uz pieļaujamo skaņas līmeni.
            
            
               (3)Pēc tam, kad Apvienoto Nāciju Organizācijas Eiropas Ekonomikas komisijas (ANO EEK) Transportlīdzekļu noteikumu saskaņošanas pasaules foruma 171. sesijā tika pieņemti ANO Noteikumu Nr. 138 par klusu autotransporta līdzekļu apstiprināšanu 01. sērijas grozījumi, Regulas (ES) Nr. 540/2014 VIII pielikums būtu jāpārskata, lai ieviestu AVAS pauzes funkcijas aizliegumu.
            
            
               (4)Tāpēc Regula (ES) Nr. 540/2014 būtu attiecīgi jāgroza.
            
            
               (5)Ņemot vērā to, ka šī regula satur pielāgotus noteikumus, lai atspoguļotu ar AVAS pauzes funkciju saistītās prasības, kas jau ir piemērojamas saskaņā ar ANO EEK 1958. gada nolīgumu, un to, ka ar šo regulu tiek ieviesti pārejas noteikumi piemērošanai 2019. gadā, šai regulai būtu jāstājas spēkā steidzamības kārtā,
            
            
               IR PIEŅĒMUSI ŠO REGULU.
            
            
               1. pants
            
            
               Regulas (ES) Nr. 540/2014 I un VIII pielikumu groza saskaņā ar šīs regulas pielikumu.
            
            
               2. pants
            
            
               Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
            
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 7.3.2019
            
            
               
                     Komisijas vārdā —
               
               
                     priekšsēdētājs
                     Jean-Claude JUNCKER
               
            
         
         
            
                  
                     (1)
                  
                        Eiropas Parlamenta un Padomes 2014. gada 16. aprīļa Regula (ES) Nr. 540/2014 par mehānisko transportlīdzekļu skaņas līmeni un rezerves trokšņa slāpēšanas sistēmām, un ar ko groza Direktīvu 2007/46/EK un atceļ Direktīvu 70/157/EEK (OV L 158, 27.5.2014., 131. lpp.).
               
               
                  
                     (2)
                  
                        Apvienoto Nāciju Organizācijas Eiropas Ekonomikas komisijas (ANO EEK) Noteikumi Nr. 138 – Vienoti noteikumi par klusu autotransporta līdzekļu apstiprinājumu attiecībā uz to mazāku dzirdamību [2017/71] (OV L 9, 13.1.2017., 33. lpp.).
               
               
                  
                     (3)
                  
                        OV L 158, 27.5.2014., 131. lpp.
               
               
                  
                     (4)
                  
                        Eiropas Parlamenta un Padomes 2007. gada 5. septembra Direktīva 2007/46/EK, ar ko izveido sistēmu mehānisko transportlīdzekļu un to piekabju, kā arī tādiem transportlīdzekļiem paredzētu sistēmu, sastāvdaļu un atsevišķu tehnisku vienību apstiprināšanai (“pamatdirektīva”) ( OV L 263, 9.10.2007., 1. lpp.). 
               
            
      
    ---documentbreak--- 
      
         
         
            
               PIELIKUMS
            
            
            
               Regulu (ES) Nr. 540/2014 groza šādi:
            
            
               1)
                     I pielikuma 1. papildinājumu groza šādi:
            
            
               a) 12.8. punktu svītro;
            
            
               b)
                     pievieno šādu 12.9. punktu:
            
            
               “12.9. AVAS
            
            
               12.9.1. Transportlīdzekļa tipa apstiprinājuma numurs attiecībā uz tā skaņas emisiju saskaņā ar ANO EEK Noteikumiem Nr. 138 (1) 
            
            
               vai
            
            
               12.9.2. Pilnīga atsauce uz AVAS skaņas emisijas līmeņa testa rezultātiem, kas izmērīti atbilstoši Regulai (ES) Nr. 540/2014 (1)”;
            
            
               2) VIII pielikumu groza šādi:
            
            
               a)
                     I iedaļu aizstāj ar šādu:
            
            
               “I iedaļa
            
            
               Šajā pielikumā ir norādīti pasākumi, kas attiecas uz AVAS hibrīdelektriskiem transportlīdzekļiem un pilnībā elektriskiem transportlīdzekļiem.
            
            
               I.1. Neatkarīgi no I.2. punkta a) un b) apakšpunkta, I.3. punkta a) un b) apakšpunkta II iedaļas noteikumi attiecas uz AVAS, kas uzstādīta: 
            
            
               a) transportlīdzeklī, kura tips apstiprināts pirms 2019. gada 1. jūlija;
            
            
               b) jaunā pirms 2021. gada 1. jūlija reģistrētā transportlīdzeklī, kura pamatā ir a) apakšpunktā minētais tips.
            
            
               I.2. Neatkarīgi no I.3. punkta a) un b) apakšpunkta III iedaļas noteikumi attiecas uz AVAS, kas uzstādīta: 
            
            
               a) transportlīdzeklī, kura tips apstiprināts pirms 2019. gada 1. jūlija, ja ražotājs izvēlas tā rīkoties; 
            
         
         
            
               b) jaunā transportlīdzeklī, kura pamatā ir a) apakšpunktā minētais tips; 
            
            
               c) transportlīdzeklī, kura tips apstiprināts laikposmā no 2019. gada 1. jūlija līdz 2021. gada 1. septembrim; 
            
            
               d) jaunā pirms 2023. gada 1. septembra reģistrētā transportlīdzeklī, kura pamatā ir c) apakšpunktā minētais tips.
            
            
               I.3. IV iedaļas noteikumi attiecas uz AVAS, kas uzstādīta:
            
            
               a) transportlīdzeklī, kura tips apstiprināts pirms 2021. gada 1. septembra, ja ražotājs izvēlas tā rīkoties;
            
            
               b) jaunā transportlīdzeklī, kura pamatā ir a) apakšpunktā minētais tips;
            
            
               c) transportlīdzeklī, kura tips apstiprināts 2021. gada 1. septembrī vai pēc minētā datuma; 
            
            
               d) jaunā transportlīdzeklī, kura pamatā ir c) apakšpunktā minēts tips; 
            
            
               e) visos jaunos transportlīdzekļos, kas reģistrēti 2023. gada 1. septembrī vai pēc minētā datuma.”;
            
            
               b)
                     pievieno šādu IV iedaļu:
            
            
               “IV iedaļa
            
            
               Piemēro III iedaļas noteikumus, izņemot III.2. punkta b) apakšpunktu. Papildus ievēro šādus nosacījumus:
            
            
               Slēdzis
            
            
               Jebkāds mehānisms, ar kuru vadītājs var apturēt AVAS darbību (“pauzes funkcija”), atbilst prasībām, kas noteiktas ANO EEK Noteikumu Nr. 138 6.2.6. punktā, sākotnējās redakcijas 1. papildinājumā un 01. sērijas grozījumos (OV L 204, 5.8.2017., 112. lpp.).”